Jesper Ahlroth

Jesper Ahlroth (s. 30. huhtikuuta 2002 Kokkola) on suomalais-saksalainen jääkiekkopuolustaja, joka pelaa SM-liigajoukkue KooKoossa.
Ura.
Ahlroth on Kokkolan Hermeksen kasvatti. Hän siirtyi juniorina sittemmin Vaasan Sportiin, jonka C-nuorten varakapteenina Ahlroth toimi kaudella 2017–2018. Hän oli C-nuorten SM-karsinnoissa joukkueensa tehokkain puolustaja tehoilla 6+5=11. C-nuorten SM-sarjassa Ahlroth oli tehoilla 3+11=14 Sportin tehokkain puolustaja ja hän jakoi sisäisen syöttöpörssin voiton Emil Klaavun kanssa. Kaudella 2018–2019 Ahlroth oli tehoilla 5+11=16 seuran B-nuorten tehokkain puolustaja tehoilla 5+11=16. Kaudeksi 2020–2021 hän siirtyi Tapparan U20-joukkueeseen. . Kaudella 2021–2022, tammikuussa 2022 seura lainasi Ahlrothin toistaiseksi voimassa olevalla sopimuksella Mestis-joukkue KeuPa HT:hen, jossa hän pelasi neljä runkosarjaottelua tehden yhden syöttöpisteen.
Kaudeksi 2022–2023 Ahlroth teki Tapparan kanssa vuoden mittaisen SM-liigasopimuksen. Hän teki miesten pääsarjadebyyttinsä Mestarien liigan toisella kierroksella 3. syyskuuta 2022 vieraissa sveitsiläistä Rapperswil-Jona Lakersia vastaan. Ahlroth merkittiin Tapparan nelospuolustajapariin Casimir Jürgensin viereen. Hän sai ottelussa jääaikaa 8.44 minuuttia. Ensimmäisen SM-liigaottelunsa Ahlroth sai tililleen runkosarjan avauskierroksella 13. syyskuuta 2022 Turun Palloseuraa vastaan. Hänet merkittiin Tapparan seitsemänneksi puolustajaksi. Ahlroth jäi ottelussa kuitenkin ilman peliaikaa. Hän sai ensimmäiset jääaikansa SM-liigassa seuraavassa ottelussa 15. syyskuuta 2022 Helsingin IFK:ta vastaan. Ahlroth merkittiin Tapparan seitsemänneksi puolustajaksi. Hän sai ottelussa jääaikaa 34 sekuntia. Ahlroth pelasi kauden aikana SM-liigassa kaikkiaan 34 runkosarjaottelua tehden yhden syöttöpisteen. Hän ei pelannut otteluakaan pudotuspeleissä, mutta Ahlroth voitti kauden päätteeksi kuitenkin Suomen-mestaruuden. Mestarien liigassa hän pelasi kuusi ottelua ilman tehopisteitä. Ahlroth voitti myös CHL:n mestaruuden. Hän pelasi osan kaudestaan myös Tapparan U20-joukkueessa, jonka kapteenistoon Ahlroth kuului. Hän voitti siellä kauden päätteeksi U20 Suomen-mestaruuden. Toukokuussa 2023 Ahlroth teki Tapparan kanssa kaksivuotisen jatkosopimuksen.
Kaudella 2023–2024 Ahlroth jäi Tapparassa pieneen rooliin ja hän pelasi SM-liigassa 12 runkosarjaottelua ilman tehopisteitä. Ahlroth pelasi myös neljä CHL-ottelua ilman tehopisteitä, mutta suurimman osan kaudestaan hän pelasi kuitenkin Tapparan U20-joukkueessa, jossa Ahlroth voitti kauden päätteeksi SM-pronssia. Kauden jälkeen toukokuussa 2024 hänen sopimuksensa seuran kanssa purettiin yhteisymmärryksessä. Myöhemmin samassa kuussa Ahlrothin uutisoitiin siirtyvän kaudeksi 2024–2025 kaksivuotisella sopimuksella KooKoohon. Hän teki liigauransa avausmaalin 14. helmikuuta 2025 vieraissa Rauman Lukkoa vastaan. Ahlrothille merkittiin ottelusta teholukema +2. Hän pelasi kauden aikana 47 runkosarjaottelua tehopistein 1+8=9 ja yhden pudotuspeliottelun ilman tehopisteitä.
Muuta.
Ahlrothilla on isänsä ja veljensä mukaisesti myös Saksan kansalaisuus. Hänen isoveljensä Alec Ahlroth pelaa hyökkääjänä Saksan toiseksi korkeimmalla sarjatasolla DEL2-liigan EC Kassel Huskiesissa. Perhe asui molempien lasten syntymien aikaan Saksassa, vaikka Jesper syntyi veljestään poiketen Suomessa. Veljesten isä Kai Ahlroth pelasi omalla urallaan puolustajana 1980- ja 1990-lukujen vaihteessa kaksi kautta SM-liigaa Joensuun Kiekko-Pojissa, mutta valtaosan urastaan hän pelasi Suomen ja Saksan alemmissa sarjoissa. Kai toimii nykyään Tapparan U16-joukkueen apuvalmentajana.